b'\n_START_ARTICLE_\nOpus incertum\n_START_PARAGRAPH_\nOpus incertum je latinski naziv za staru gra\xc4\x91evinsku tehniku kod koje se zid podi\xc5\xbee na na\xc4\x8din da se oba lica zida podi\xc5\xbeu od poligonalnih, priklesanih kamenih blokova koji se me\xc4\x91usobno ve\xc5\xbeu mortom ili rimskim betonom (opus caementicium), i jedan od ta dva materijala uz manje kamenje, \xc4\x8dini i ispunu zidne mase.\n_START_SECTION_\nO tehnici\n_START_PARAGRAPH_\nVitruvije o toj tehnici pi\xc5\xa1e: \xe2\x80\x9eKod nepravilnog zidanja (opus incertum) lomljeno kamenje sjedi jedno na drugo i me\xc4\x91usobno se zahva\xc4\x87a. _NEWLINE_Takvo zidanje nije lijepo, ali je \xc4\x8dvr\xc5\xa1\xc4\x87e od mre\xc5\xbeastog (opus reticulatum). _NEWLINE_Za oba oblika treba upotrebljavati vrlo malo kamenje da bi zidovi dobili dosta vapna i pijeska i du\xc5\xbee se odr\xc5\xbeavali. _NEWLINE_Kad je kamenje meko i porozno, zid se osu\xc5\xa1i, jer kamen izvu\xc4\x8de iz njega vlagu iz maltera. _NEWLINE_Ako prevlada i pretegne obilje vapna i pijeska, to se zid, zato \xc5\xa1to ima dosta vlage, ne \xc4\x87e brzo osu\xc5\xa1iti, nego se dobro dr\xc5\xbei. _NEWLINE_\xc4\x8cim pore u kamenu iz maltera upiju vlagu, to se i vapno od pijeska odijeli i otpadne; onda i kamenju popuste veze pa se s vremenom zidovi ru\xc5\xa1e. _NEWLINE_To tako\xc4\x91er mo\xc5\xbeemo vidjeti na nekim spomenicima oko Rima, koji su gra\xc4\x91eni od mramora ili klesana kamena i unutra po sredini ispunjeni takvim gra\xc4\x91evnim materijalom. \xe2\x80\xa6\xe2\x80\x9c_NEWLINE_U tehnici se rabi neklesano kamenje nepravilna oblika ili blokovi tufa veli\xc4\x8dine \xc5\xa1ake koje se ume\xc4\x87e u jezgru rimskog betona (opus caementicium)._NEWLINE_Opus incertum se od poligonalnog zidanja razlikuje prvenstveno po tome \xc5\xa1to se kod njega koristi vezivo (mort, opus caementicium), dok se kod poligonalnog zidanja zidovi di\xc5\xbeu \xe2\x80\x9eu suho\xe2\x80\x9c, tj. bez vezivnog sredstva._NEWLINE_Osim toga, kod poligonalnog zidanja kameni blokovi kori\xc5\xa1teni u gradnji su u pravilu ve\xc4\x87i i bolje obra\xc4\x91eni, jer zbog izostanka vezivnog materijala moraju bolje nalijegati jedan na drugoga._NEWLINE_Opus incertum se u razli\xc4\x8ditim ina\xc4\x8dicama \xc4\x8desto koristi i danas, ali se podizanje zidova tom tehnikom danas kao vezivo uglavnom koristi suvremeni beton s portland cementom, a ne vi\xc5\xa1e mort, ni opus caementicium.'